‘SNC’รอขายหุ้นพันธมิตรธุรกิจหาซื้อบริษัทนอก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — SNC เข็นหุ้นซื้อคืน ประเคนขายพันธมิตร ถ้าเพิ่มออร์เดอร์ หนุนไอทีได้ 6 เดือนแรกกำไรสูงกว่าทั้งปีก่อน ปีหน้าคาดรายได้โต
นายสมชัย สงวนไทยวรกุล กรรมการผู้จัดการ บริษัท เอส เอ็น ซี ฟอร์เมอร์ (SNC) เปิดเผยว่า บริษัทพร้อมจะเสนอขายหุ้นโครงการซื้อคืนจำนวน 13 ล้านหุ้น คิดเป็นประมาณ 3% ของทุนชำระแล้วให้กับพันธมิตรทางธุรกิจ และหากต้องการเพิ่ม กลุ่มของตนก็ยินดีจะแบ่งขายหุ้นออกมาให้เพิ่มเติมได้
“หากพันธมิตรตอบโจทย์ 2 ข้อได้ คือ สามารถเพิ่มคำสั่งซื้อสินค้า หรือสนับสนุนทางด้านเทคโนโลยีใหม่ๆ ได้ ทำให้กำไรต่อหุ้น SNC สูงขึ้น ก็พร้อมจะขายหุ้นให้” นายสมชัย กล่าว
บริษัทไม่ค่อยให้ความสนใจจะขายหุ้นคืนในกระดาน ถึงแม้ว่าราคาหุ้น SNC ขณะนี้กว่า 13 บาท จะสูงกว่าต้นทุนเฉลี่ยกว่า 4 บาท เพราะมีกระแสเงินสดอยู่ในระดับสูงแล้ว
ขณะเดียวกัน บริษัทพยายามมองหาซื้อกิจการในสหรัฐอเมริกาและญี่ปุ่น เพื่อให้เป็นตัวแทนขายสินค้าของบริษัท และอีกส่วนคือไม่ได้ทำธุรกิจแอร์โดยตรง แต่มีความเกี่ยวข้องกับธุรกิจ SNC แต่คงต้องใช้เวลาเจรจานานเพราะบริษัทต้องการถือหุ้น 51% เพื่อมีอำนาจเต็มที่ในการบริหาร
ผลงานครึ่งแรกปีนี้มียอดขาย 4,351 ล้านบาท เพิ่มขึ้น 46% และมีกำไรสุทธิ 202 ล้านบาท ซึ่งมากกว่าทั้งปีที่แล้วที่มีกำไรสุทธิทั้งหมด 139 ล้านบาท เนื่องจากยอดขายรถยนต์และแอร์บ้านขยายตัว
นายสมชัย กล่าวว่า ในปี 2554 บริษัทตั้งเป้ารายได้รวมจะเติบโต 30% จากฐานรายได้แตะระดับ 1 หมื่นล้านบาทในปีนี้ โดยรอคำสั่งซื้อของลูกค้าใหม่อย่างน้อย 2 ราย จากประเทศญี่ปุ่นและสหรัฐอเมริกา